tartuNLP/wikipedia-smugri-20251201 huggingface dataset:
Ardakan

Ardakan on linn Iraanis Yazdi provintsis, Ardakani maakonna keskus. Asub 1035 m kõrgusel merepinnast ja 60 km kaugusel Yazdist.
Ardakan on zoroastrismi keskus. Linnalähedases Sharif-Abadi külas asuv Pir-e Sabzi tempel on zoroastristide palverändude sihtkoht.
Ardakan on Moḩammad Khātamī sünnilinn.
Lumekits

 
Lumekits (ladina keeles "Oreamnos americanus") on sõraliste seltsi veislaste sugukonda kuuluva lumekitse perekonna ainus elusolev liik. 
Tegemist on sõralisega, kes on endeemne imetaja ja elutseb Põhja-Ameerika lääneosa kaugetes ja karmides mägipiirkondades. Lumekitsed väldivad üldiselt madalamatele kõrgustele laskumist – välja arvatud hooajalise toidupuuduse või eriti halva ilma korral – kuna nende äärmuslik kõrgus, kus nad elavad, on nende peamine kaitse kiskjate, näiteks grislikarude, baribalide, puumade ja huntide vastu.
See liik on ainulaadselt kohanenud elutsema planeedi kõige ekstreemsematel kliimatingimustel ja maastikel, veetes oma aega regulaarselt temperatuuril –50 °C lähedal, tuule kiirusega üle 100 km/h, üle 4000 m kõrgustel ja kallakutel üle 60°.
Nii isastel kui ka emastel lumekitsedel on habe, lühikene saba ja kergelt tahapoole kooldunud mustad sarved, millel on aastased kasvurõngad. Karvkate on valge, pikk ja väga tihe. Nende aluskarva peen tihe vill on kaetud pikemate õõnsatest karvadest väliskihiga. Selline kahekordne karvkate aitab neil talvel vastu pidada nii madalatel temperatuuridel kui ka tugeva tuulega.
Lumekits jätab massiivse ja jässaka looma mulje. Nende mass jääb vahemikku 80–135 kg.
Ronimine järskudel kivistel nõlvadel.
Lumekits on üks erakordsemaid mägironijaid loomariigis. Tema jalad sobivad hästi üle 60° kaldega järskudel kivistel nõlvadel ronimiseks. Nende jalgade otstel on teravad küünised, mis ei lase neil libiseda. Lumekitsel on võimsad õla- ja kaelalihased, mis aitavad neid järskudel nõlvadel edasi lükata. Tõukejõu tekitamine tagajalgade abil on lumekitsede ronimisel peamine tõukejõud. "Lukustades" oma õlgade asendi, reguleerib lumekits ülestõmbamise ajal oma massikeskme kõrgust. Õla- ja kaelalihased aitavad oluliselt kaasa lumekitse võimele oma kere nõlvast üles tõmmata.
Liigikaitse.
Liik on kaitse all. Kuid vaatamata suhteliselt väikesele arvukusele on elupaigaalade ligipääsmatuse tõttu väljasuremisoht väike.
Haag am Hausruck

Haag am Hausruck on vald ("Marktgemeinde") Austrias Ülem-Austria liidumaal Grieskircheni ringkonnas. Seal on palju ajaloolisi hooneid, sealhulgas loss. Haag asub väga suure ja looduskauni metsa ääres.
Starhembergi loss on turuplatsist läänes asuv renessanss-stiilis kindlus, mida on esmamainitud 1246. aastal. 16. sajandist pärit kompleks, mis kuulus DI Hatschekile, oli 20. sajandi alguses sõjaväehaigla ja Teise maailmasõja ajal põgenike transiitlaager. Tänapäeval asub selles "Haager Heimatstuben", kus on eksponeeritud põllumajanduse, kaevandamise, käsitöö, kaubanduse ja lossigraafika teemalisi esemeid.
Kohalikul mäel Luisenhöhel on Seikluslik mägiraudtee, suvine kelgurada (praegu tühikäigul) ja vaatamisväärsused, nagu "Meelte tee" rada, vaatetorn, metsakool ja kõrge köierada. Haag am Hausrucki iga-aastaste ürituste hulka kuuluvad Kirtag, hobuseturg, kantrifestival, lossikontsert ja õllevankrite võidusõit. 17. sajandil muudetud katoliku kihelkonnakirik on pühitsetud pühale Vitusele.
Haag asub Hausruckviertelis. Umbes 88% valla territooriumist on haritav maa ja 2% on linnaline.
Heiligenberg (Ülem-Austria)

Heiligenberg on vald ("Gemeinde") Austrias Ülem-Austria liidumaal Grieskircheni ringkonnas.
Heiligenberg asub Hausruckviertelis. U. 14 % valla territooriumist on kaetud metsaga ja 79 % on haritav maa.
Hofkirchen an der Trattnach

Hofkirchen an der Trattnach on vald ("Marktgemeinde") Austrias Ülem-Austria liidumaal Grieskircheni ringkonnas.
Hofkirchen asub Hausruckviertelis. U. 12 % valla territooriumist on kaetud metsaga ja 79 % on haritav maa.
Neil Young

Neil Percival Young (sündinud 12. novembril 1945 Torontos) on Kanada rokkmuusik, laulja ja laulukirjutaja.
Ta alustas karjääri Winnipegis folklauljana. Aastal 1966 kolis ta Los Angelesse, kus moodustas koos Stephen Stillsi ja Richie Furayga ansambli Buffalo Springfield, mis tegutses kuni 1968. aastani. Aastal 1969 liitus Young ansambliga Crosby, Stills &amp; Nash, millest sai seejärel Crosby, Stills, Nash &amp; Young. Young ei kuulunud ansamblisse püsivalt, kuni 2013. aastani tegi ta kuue kümnendi jooksul ansambli koosseisus kaasa kokku kuuel eri perioodil.
1960. aastate lõpus alustas Young ka soolokarjääri. Tema omanimeline debüütalbum ilmus 1968. aasta lõpus. Mitu albumit on ta salvestanud koos oma taustaansambliga Crazy Horse. Young on teinud mitu kriitikute poolt kõrgelt tunnustatud albumit, sh "Everybody Knows This Is Nowhere" (1969), "After the Gold Rush" (1970) ja "Harvest" (1972). Kokku on ta avaldanud 47 stuudioalbumit. Seni viimane album "Early Daze" ilmus 2024. aasta juunis. 
Young on tuntud oma kitarrimängu, sügavalt isiklike laulusõnade ja heleda tenori poolest. Samuti on ta paljudel albumitel mänginud klaverit ja suupilli. Young on karjääri jooksul viljelnud põhiliselt kantrirokki ja folkrokki, samuti "hard rock"i. 1980. aastatel katsetas Young muuhulgas elektroonilist muusikat, kuid see samm osutus vastuoluliseks, kuna tema muusika hakkas liiga erinema tema vanast stiilist. Tema tuntuim ja parim selle perioodi album on "Trans" (1982), millel võttis ta kasutusele süntesaatorid ja vokooderi. 1983. aasta albumil "Everybody's Rockin'" esitas ta "rockabilly"-laule, kuid naasis järgmise albumiga "Old Ways" (1985) kantri juurde. Tema kitarrimäng kontsertalbumil "Rust Never Sleeps" (1979) mõjutas hilisemaid "grunge"imuusikuid. 1995. aastal salvestas ta stuudioalbumi "Mirror Ball" koos "grunge"iansambliga Pearl Jam.
Young on olnud pseudonüümi Bernard Shakey all mitme filmi kaaslavastajas, sh "Human Highway" (1982). Lisaks on ta loonud muusika muu hulgas filmile "Surnud mees" ("Dead Men; 1995).
Aastal 1995 võeti ta Rock'n'rolli Kuulsuste Halli liikmeks sooloartistina ja 1997. aastal ansambli Buffalo Springfieldi liikmena. Ajakiri Rolling Stone on valinud Youngi saja kõigi aegade parima artisti sekka. 2009. aastal sai ta Kanada ordeni ohvitseriks.
Young on alates 1960. aastates elanud USA-s California osariigis, kuid on endale jätnud Kanada kodakondsuse. 2020. aastal sai ta lisaks USA kodakondsuse.
Kallham

Kallham on vald ("Gemeinde") Austrias Ülem-Austria liidumaal Grieskircheni ringkonnas.
Kallham asub Hausruckviertelis. U. 10 % valla territooriumist on kaetud metsaga ja 79 % on haritav maa.
Graham Nash

Graham William Nash (sündinud 2. veebruaril 1942 Blackpoolis) on inglise-ameerika laulja, laulukirjutaja ja muusik, kes on eelkõige tuntust kogunud inglise pop-/rokkansambli The Holliesi ja folkroki supergrupi Crosby, Stills &amp; Nashi liikmena.
1962. aastal moodustas ta The Holliesi koos Allan Clarke'iga. Nash oli ansamblis rütmikitarrist, laulja ja laulukirjutaja. Ta lahkus ansamblist 1968. aastal ning moodustas seejärel David Crosby ja Stephen Stillsiga trio Crosby, Stills &amp; Nash, mille liige on Nash olnud ansambli kõikidel aktiivsetel perioodidel. Uuesti kuulus Nash The Holliesi koosseisu aastatel 1981–1983 ning salvestas 1983. aastal ansambliga albumi "What Goes Around...".
Nashi debüütsooloalbum "Songs for Beginners" ilmus 1971. aastal. Album sai USA-s kuldplaadi staatuse. Albumilt pärineb tema tuntuim soolosingel "Chicago", mis jõudis USA singlite edetabelis Billboard Hot 100 35. kohale, lisaks kõrgetele kohtadele muuhulgas Kanada, Prantsusmaa ja Hollandi edetabelites. Ta on andnud välja veel kuus sooloalbumilt, millest viimane "Now" ilmus 2023. aastal.
Nash on samuti tuntud fotograafina. 1978. aastal sai ta USA kodakondsuse, kuid talle jäi alles ka Suurbritannia kodakondsus.
1997. aastal võeti ta Rock'n'rolli Kuulsuste Halli vastu Crosby, Stills, &amp; Nashi ja 2010. aastal The Holliesi liikmena. 2010. aastal sai Nash Briti impeeriumi ordu ohvitseriks. Tal on neli audoktorikraadi, sealhulgas New Yorgi tehnoloogiainstituudist ja Salfordi ülikoolist.
Kematen am Innbach

Kematen am Innbach on vald ("Marktgemeinde") Austrias Ülem-Austria liidumaal Grieskircheni ringkonnas.
Kematen asub Hausruckviertelis. U. 16 % valla territooriumist on kaetud metsaga ja 73 % on haritav maa.
Endoperplexa

Endoperplexa on kandseente hõimkonda kuuluv seente perekond.
Oliveoniaceae

Oliveoniaceae on kandseente hõimkonda kuuluv seente sugukond.
Oliveonia

Oliveonia on kandseente hõimkonda kuuluv seente perekond.
Palexpo

Palexpo on Šveitsis Genfis asuv konverentsikeskus. Hooned kuuluvad Genfi kantonile, samas kui ettevõte on pooleldi eraõiguslik sihtasutus. Keskus asub Genfi rahvusvahelise lennujaama lähedal. Hoones on kokku seitse saali ja 102 000 ruutmeetrit näitusepinda. Palexpos toimus iga aastane Genfi autonäitus.
Ajalugu.
Palexpo on järglane 1926. aastal ehitatud hoonele Palais des Expositions, mis ehitati Genfi autonäituse jaoks ning mis asub Plainpalais linnaosas. Peale teist maailmasõda korraldati Palais des Expositionsis veel teisi messe, nagu "Salon des arts ménagers" ja Telecom. 
Palexpo ehitamist alustati 1978. aastal ning neli esimest 58 000 m² saali avati 18. detsembril 1981. aastal. Seejärel on Palexpot laiendatud kolm korda: 1987. aastal, mil ehitati 5. saal, 1995. aastal, mil ehitati kompleksi 7. saaliga ühendatud mitmeotstarbeline siseareen ja 2003. aastal, mil ehitati kiirtee A1 kohale 6. hall. Esimese ja teise saali all asub kongressikeskus, kus on 2200 istekohaga saal ja seitse väiksemat saali. 1. saali kõrval asuvas 19. sajandi häärberis Villa Sarasinis on eksklusiivsed vastuvõtu- ja seminariruumid.
Kuni 2008. aasta juunini kuulusid peaaegu kõik Palexpo hooned Fondation du Palais des Expositionsile, avalik-õiguslikule sihtasutusele, mis haldas ka Plainpalais asuvat hoonet Palais des Expositions'i. Erandiks oli kõige viimasena ehitatud Hall 6, mille omanik oli avalik-õiguslik sihtasutus Fondation pour la halle 6. Alates 1957. aastast haldas Palais des Expositions'i ja Palexpo'd sihtasutus Orgexpo (Organization d'expositions). Need kaks sihtasutust ühendati 2008. aasta juunis ja nendest moodustati aktsiaselts Palexpo SA, mille enamusosalus kuulub Genfi kantonile. Alates 1. jaanuarist 2009 võttis Palexpo SA üle ka Palexpo juhtimise Orgexpo Sihtasutuselt.
2009. aasta alguses renoveeriti Palexpo konverentsikeskust, et muuta ja täiustada konverentsikeskuse arhitektuuri, sisustust ja tehnoloogiat. Selle renoveerimise käigus uuendati Palexpo WiFi-võrku, et pakkuda kõigile töötajatele ja külalistele juhtmevaba internetti. 
Üritused.
Palexpos on korraldatud mitmesuguseid konverentse ja spordiüritusi, sealhulgas 2014. aasta Davis Cupi poolfinaale Šveitsi ja Itaalia vahel. 2028. aastal võõrustab Palexpo 2028. aasta Euroopa meeste käsipalli meistrivõistluste viimast nädalavahetust, mida korraldavad koos Šveitsiga veel Portugal ja Hispaania. 
2019. aastal võõrustas Palexpo kolmandat Laver Cupi võistlust.
2009. aastal 10. novembril esines Depeche Mode konverentsikeskuses nende tuuri "Tour of the Universe" raames.
2022. aastal toimus FIRST Global Challenge robootikavõistlus Genfis, Šveitsis, mille peamiseks toimumiskohaks ja areeniks oli Palexpo. Sellel osalesid inimesed enam kui 190 riigist ja külalised, nagu FIRST Robotics Competitioni asutaja Dean Kamen ja muusik Will.i.am.
2024. aasta mais avaldas Palexpo pärast Šveitsi esindaja Nemo võitu 2024. aasta Eurovisioonil huvi 2025. aasta Eurovisiooni lauluvõistluse korraldamise vastu.
Reisiinfo salvesti

Reisiinfo salvesti ("Voyage data recorder", VDR) on andmesalvestussüsteem, mis kogub andmeid mitmetelt laeva pardal olevatelt süsteemidelt.
Salvesti digiteerib, tihendab ja salvestab kogutud andmed eraldiseisvasse salvestusseadmesse. Salvestusseade on võltsimiskindel seade, mis on projekteeritud taluma äärmuslikke lööke, survet ja kuumust. Reisiinfo salvesti on vastavalt Rahvusvahelise Mereorganisatsiooni (IMO) SOLAS konventsioonile kohustuslik kõigil reisilaevadel ja laevadel, mille kogumahutavus on suurem kui 3000 tonni ning mis on ehitatud pärast 1. juulit 2002.
Juhul kui laev upub, võib salvestusseade olla kaitsvas ümbrises, mille saab eraldi pinnale tuua, ujuvas kestas või kombineeritud avariipoiga. VDRi peamine eesmärk on abistada laevaõnnetuse uurijaid, kuid selle andmeid saab kasutada ka ennetavas hoolduses, tormikahjude analüüsis, koolitustel ja mitmetel muudel eesmärkidel. Salvesti peab säilitama minimaalselt viimase 12 tunni andmed.
Lihtsustatud reisiinfo salvesti ("simplified voyage data recorder". S-VDR) on odavam salvesti väikestele laevadele, mis salvestab ainult laeva põhilisi andmeid.
Kogutavad andmed.
Reisiinfo salvesti (mida mõnikord nimetatakse ka laeva mustaks kastiks) salvestatud teave võib sisaldada järgmist:
Märgiga * tähistatud andmeid ei pruugita S-VDR-is salvestada.
Ayase

Ayase (綾瀬市 "Ayase-shi") on linn Jaapanis Kanagawa prefektuuris Honshū saarel. Asub Sagami jõe ääres. Piirneb lõunas Fujisawaga läänes Ebina ja idas Yamatoga.
Linnastaatuse sai 1978. aastal.
1. detsembril 2024 oli linna elanike arv 82 874.
Saab Bofors Dynamics CBJ-MS

Saab Bofors Dynamics CBJ-MS on Rootsi püstolkuulipilduja. Relva tootis ettevõte Saab Bofors Dynamics ning vastavalt vintrauale laseb see kas moona 6.5×25mm CBJ või 9×19mm Parabellum.
SR-2 Veresk

SR-2 Veresk (vene keeles СР-2 «Вереск» ("Kanarbik")) on Vene püstolkuulipilduja. See on konstrueeritud moonale 9×21mm Gjurza.
Meggenhofen

Meggenhofen on vald ("Gemeinde") Austrias Ülem-Austria liidumaal Grieskircheni ringkonnas.
Meggenhofen asub Hausruckviertelis. U. 14 % valla territooriumist on kaetud metsaga ja 76 % on haritav maa.
Michaelnbach

Michaelnbach on vald ("Gemeinde") Austrias Ülem-Austria liidumaal Grieskircheni ringkonnas.
Michaelnbach asub Hausruckviertelis. U. 10 % valla territooriumist on kaetud metsaga ja 82 % on haritav maa.
St. Jakobshalle

St. Jakobshalle on spordihoone Šveitsis Baseli lähistel Münchensteini vallas. Seal korraldatakse peamiselt spordiüritusi ja kontserte. Peaareenil on 12 400 istekohta (algselt oli 9000). Areen avati 1976. aasta septembris.
See on iga-aastase meeste tennisevõistluse Swiss Indoors toimumispaik.
Hoones on erineva suurusega saalid ja ruumid, mida kasutatakse igat tüüpi ürituste läbiviimiseks. Näiteks koguneb sinna igal aastal maailma sulgpallurite eliit rahvusvahelisele "grand prix"' turniirile ning seal kohtuvad Euroopa parimad Sepak takrawi mängijad.
Ajalugu.
Alates 1975. aastast peetakse St. Jakobshalles meeste iga-aastast tenniseturniiri Swiss Indoors. Alates 1989. aastast peetakse samas ka võrkpallivõistlust Women's Top Volley International. Rahvusvaheline ratsutamisturniir CSI Basel toimub seal igal aastal alates 2010. aastast.
Muude seal toimunud suurvõistluste hulka kuuluvad 1986. aasta meeste käsipalli maailmameistrivõistlused, 1991. aasta Šveitsi lahtised meistrivõistlused, 1998. aasta IIHF maailmameistrivõistlused, 2006. aasta Euroopa meeste käsipallimeistrivõistlused, 2019. aasta BWF-i maailmameistrivõistlused, 2024. aasta naiste käsipalli meistrivõistlused, 2028. aasta meeste käsipalli meistrivõistlused ja meeste curlingu maailmameistrivõistlused 2012. ja 2016. aastal.
See oli EHC Baseli jäähokimeeskonna koduks aastatel 1976–2002, siis kolis meeskond 2002. aasta oktoobris avatud St. Jakob Arenale.
Bob Dylani elulooraamatu "Chronicles: Volume One" kohaselt otsustas ta pärast St. Jakobshalles peetud kontserti anda Never Ending Touri.
2025. aasta mais peeti seal Eurovisiooni lauluvõistlus; Šveits sai selle korraldamise õiguse tänu 2024. aasta edule, kui Eurovisiooni võitis laulja Nemo esitatud laul "The Code".
Renoveerimine.
2015. aasta jaanuaris kiitis Baseli linnkantoni suurnõukogu 89 poolt- ja ühe erapooletu häälega heaks 105 miljoni Šveitsi frangi suuruse laenu halli renoveerimiseks ja moderniseerimiseks. Aastatel 2016–2018 renoveeriti areen põhjalikult ja selle tehnoloogia uuendati tipptasemeni. See avati uuesti 2018. aasta oktoobris ja nüüd mahutab peaareen 12 400 inimest. Kompleksis on veel viis väiksemat saali, ärikeskus, VIP-ala, neli spordisaali ja 25-meetrise basseiniga ujula. Autoparklas on 1465 kohta.
Seoses Baseli päritolu tennisisti Roger Federeri rahvusvahelise eduga teatas Baseli spordidirektor, et pärast renoveerimist nimetatakse areen ümber Roger Federer Arenaks. Kohaliku volikogu hääletas aga selle ettepaneku maha.
USAS-12

USAS-12 on Lõuna-Korea automaathaavlipüss. Seda toodab alates 1980. aastatest ettevõte Daewoo Precision Industries. Relva tsiviilkasutusse mõeldud variant on poolautomaatne.
Niklas Stark

Niklas Stark (sündinud 14. aprillil 1995 Neustadt an der Aischis) on Saksamaa jalgpallur, kes mängib keskkaitsja või kaitsva poolkaitsjana Saksamaa kõrgliigaklubis Bremeni Werder.
Saksamaa kõrgliigas debüteeris ta 2013. aasta aprillis 1. FC Nürnbergi meeskonnas.
Aastatel 2015–2022 mängis Stark Saksamaa kõrgliigaklubis Hertha BSC.
2022. aasta mais sõlmis ta nelja-aastase lepingu äsja Saksamaa kõrgliigasse tagasi tõusnud Bremeni Werderiga.
Aastatel 2011–2017 mängis Stark Saksamaa noortekoondistes. 2014. aastal tuli ta Euroopa omavanuste meistriks Saksamaa kuni 19-aastaste koondisega ja 2017. aastal kuni 21-aastaste koondisega. Saksamaa jalgpallikoondises tegi Stark debüüdi 19. novembril 2019 EM-i valikmängus Põhja-Iirimaa vastu.
M26 Modular Accessory Shotgun System

M26 Modular Accessory Shotgun System on Ameerika Ühendriikide haavlipüss. Tavaliselt kinnitatakse see automaatpüssi (üldiselt M16- või M4-tüüpi relva) laesäärele. Kui sellele kinnitada püstolkäepide, saab seda kasutada ka eraldiseisva haavlipüssina. M26 MASS väljastati suuremas koguses Ameerika Ühendriikide sõjaväele aastal 2013 ning sellega asendati vanem haavlipüss Mossberg 500.
St. Jakob Arena

St. Jakob Arena on areen Šveitsis Baselis, kus mängitakse peamiselt jäähokit. See on EHC Baseli koduväljak.
St. Jakob Arena avati 2002. aastal ning see mahutab 6600 pealtvaatajat.
Alexis Monney

 
Alexis Monney (sündinud 8. jaanuaril 2000) on Šveitsi mäesuusasõitja. Ta on spetsialiseerunud kiirlaskumisele ja super-G-le. 2020. aastal tuli ta kiirlaskumises juunioride maailmameistriks.
Monney on pärit Châtel-Saint-Denis'st Fribourgi kantonist. Tema isa Louis Monney suusatas samuti noorena, kuid vanemad ei saanud teda rahalistel põhjustel enam toetada. Ta õppis suusainstruktoriks ja hoolitses selliste suusasõitjate eest nagu Paul Accola ja Steve Locher ning on üle 20 aasta juhtinud Châtel-Saint-Denise lähedal Stöckli suusapoodi. 
Alexis Monney suusatas esimest korda kaheaastaselt lähedal asuvas Les Paccotsi suusakuurordis, kus tema isa oli suusaklubi treener. Ta proovis mitmesuguseid spordialasid, nagu jalgpall ja tennis, enne kui otsustas 12-aastaselt suusatama hakata. Neli aastat käis ta Brigi riiklikus suusakeskuses. 16-aastaselt osales ta FIS-i võistlustel alates 2017. aasta novembrist, võisteldes esialgu peamiselt slaalomis ja suurslaalomis. Ta hakkas tasapisi spetsialiseeruma kiirusaladele ja alates 2019. aasta detsembrist osales ta Euroopa karikavõistlustel. 2020. aasta juunioride maailmameistrivõistlustel Narvikis võitis ta kiirlaskumises kuldmedali, misjärel arvati ta hooaja 2020-21 alguses Šveitsi suusakoondisesse. Jaanuaris 2021. aastal saavutas ta oma esimese võidu FIS-i võistlusel. Põsesarna murru tõttu ei suutnud ta kuu aega hiljem oma juunioride maailmameistritiitlit kaitsta ja pidi hooaja ennetähtaegselt lõpetama.
18. detsembril 2021. aastal tegi Monney MK-võistluste debüüdi, kui saavutas Val Gardena kiirlaskumises 35. koha. Kaks kuud hiljem osales ta esimest korda Kitzbühelis Hahnenkammi mäesuusavõistlusel kiirlaskumises, kuid pidi väljasõidu pärast katkestama. Oma esimesed MK-punktid võitis ta 4. märtsil 2022. aastal 26. kohaga Kvitfjelli kiirlaskumises. Hooaja 2022-23 alguses kogus ta punkte kolmel MK-etapil kiirlaskumistel ning 7. jaanuaril 2023 saavutas ta oma esimese Euroopa karikasarja poodiumikoha teise kohaga Super-G-s Wengenis. 14. jaanuaril 2023 osales ta esimest korda Lauberhorni kiirlaskumises ja saavutas 10. kohaga oma esimese esikümne koha MK-etappidel. 28. detsembril 2024. aastal võitis ta oma esimese maailmakarikavõistluse Bormio kiirlaskumises, edestades meeskonnakaaslast Franjo von Allmenit. Päev hiljem oli ta pärast Super-G kolmandat kohta taas poodiumil.
Välislingid.
[[Kategooria:Šveitsi mäesuusatajad]]
[[Kategooria:Sündinud 2000]]
Carlos Augusto

Carlos Augusto Zopolato Neves (sündinud 7. jaanuaril 1999 Campinases) on Brasiilia jalgpallur, kes mängib vasakkaitsja või vasaku äärekaitsjana Itaalia kõrgliigaklubis Milano Internazionale.
Ta alustas klubikarjääri Brasiilia klubis Corinthians, mille noortesüsteemiga liitus ta 2011. aastal. Corinthianse meeskonnas debüteeris ta Brasiilia kõrgliigas 2018. aastal. Brasiilia kõrgliigas lõi ta esimese värava 1. mail 2019 hooaja teises mängus Chapecoense vastu.
2020. aasta augustis sõlmis ta lepingu Itaalia esiliigaklubiga Monza. 2022. aastal tõusis ta Monzaga Itaalia kõrgliigasse. Itaalia kõrgliigas lõi ta esimese värava 9. oktoobril 2022 mängus Spezia vastu. Hooajal 2022/23 lõi ta Itaalia kõrgliigas kuus väravat ja andis viis väravasöötu.
2023. aasta augustis läks ta Monzast laenule Milano Internazionalesse, kellega sõlmis aasta hiljem püsiva lepingu. Hooajal 2023/24 tuli ta Internazionalega Itaalia meistriks.
2019. aastal kuulus Carlos Augusto Brasiilia kuni 20-aastaste koondisse Lõuna-Ameerika omavanuste meistrivõistlustel. Brasiilia jalgpallikoondises tegi Carlos Augusto debüüdi 18. oktoobril 2023 MM-i valikmängus Uruguay vastu.
Natternbach

Natternbach on vald ("Marktgemeinde") Austrias Ülem-Austria liidumaal Grieskircheni ringkonnas.
Natternbach asub Hausruckviertelis. U. 36 % valla territooriumist on kaetud metsaga ja 58 % on haritav maa.
Neukirchen am Walde

Neukirchen am Walde on vald ("Marktgemeinde") Austrias Ülem-Austria liidumaal Grieskircheni ringkonnas.
Neukirchen asub Hausruckviertelis. U. 21 % valla territooriumist on kaetud metsaga ja 70 % on haritav maa.
Jalaväediviis (Punaarmee)

Punaarmee jalaväediviisi koosseisu aluseks oli Nõukogude Liidu sõjalise juhtkonna poolt kinnitatud väeosa organisatsiooni isikkoosseisu, relvastust ning juhtimisstruktuuri määratlevad käskkirjad, mida aja jooksul kohandati.
Teise maailmasõja eel ja ajal kohandati Punaarmee jalaväediviisidele NSVL Riikliku Kaitsekomitee käskkirju: № 04/620 - 31.12.1935, 14.08.1939, № 04/20 - 13.09.1939, 30.11.1939, 03.12.1939, № 04/100 - 10.06.1940, № 04/400 - 05.04.1941, № 04/600 - 29.07.1941, № 04/750 - 06.12.1941, № 04/768, № 04/200 - 18.03.1942, № 04/213 , № 04/300 - 28.07.1942, № 04/315, № 04/550 - 10.12.1942, № 04/500 - 10.12.1944, № 04/562, 05/40 - 18.12.1944 jt.
1942. aasta jalaväediviisi koosseis.
Kolm jalaväepolku, igas:
Suurtükipolk:
miinipildujadivisjon:
tankitõrjedivisjon:
sapööripataljon:
õhutõrjepatarei: 
motoriseeritud luurerood
sidepataljon
Punaarmee jalaväediviisi isikkoosseisu arv 04/620, 31.12.1935, kohaselt oli 13 060 inimest, 1939. aastal 8 937 inimest, 04/20-04/27 ja 04/29-04/38 13.09.1939 kohaselt 18 906 inimest, 04/100, 10.06.1940, kohaselt 17 166 inimest, 04/400-416, 05.04.1941 kohaselt 14 483 inimest.
Punaarmee jalaväediviisi isikkoosseis, relvastus ja varustus № 04/200, 18.03.1942 kohaselt: isikkoosseis 12 795, vintpüsse ja karabiine 9375, püstolkuulipildujaid 655, kergekuulipildujaid 352, raskekuulipildujaid 114, suurekaliibrisi kuulipildujad 9, tankitõrjerelvi 279, 50 mm miinipildujad 76, 82 mm miinipildujad 76, 120 mm miinipildujad 18, polgukahureid 12, 76 mm diviisikahureid 20, 122 mm haubitsaid 12, 45 mm tankitõrjekahureid 30, 37 mm õhutõrjekahureid 6, hobuseid 1850, autosid 154, traktoreid 16.
Alexander Nübel

Alexander Nübel (sündinud 30. septembril 1996 Paderbornis) on Saksamaa jalgpallur, kes mängib väravavahina Saksamaa kõrgliigaklubis VfB Stuttgart ja Saksamaa jalgpallikoondises.
2005. aastal liitus ta kodulinnaklubiga SC Paderborn 07, kuid klubi põhimeeskonda ta välja ei jõudnud. Seejärel siirdus ta Schalkesse. Schalke meeskonnas debüteeris ta Saksamaa kõrgliigas 14. mail 2016 mängus Hoffenheimi vastu, kui sekkus mängu lõpuminutiteks Ralf Fährmanni asemele. Rohkem hakkas Nübel mänguaega saama hooajal 2018/19. UEFA Meistrite Liigas debüteeris ta 24. oktoobril 2018 mängus Galatasaray vastu. 2019. aasta augustis määras peatreener David Wagner Nübeli Schalke uueks kapteniks.
Pärast seda, kui tema leping Schalkega lõppes, siirdus ta 2020. aasta juunis Müncheni Bayerni. Bayerni meeskonnas debüteeris ta Saksamaa karikavõistluste esimese ringi mängus viienda liiga klubi 1. FC Düreni vastu. Hooaja jooksul pääses Nübel Bayerni meeskonnas väljakule vaid neljas mängus, sealhulgas korra Saksamaa kõrgliigas, hooaja eelviimases mängus 15. mail 2021 SC Freiburgi vastu.
Aastatel 2021–2023 oli ta kaks hooaega laenul Prantsusmaa kõrgliigaklubis Monaco. 2023. aasta juulis läks ta laenule Stuttgardi.
Aastatel 2017–2019 mängis Nübel Saksamaa kuni 21-aastaste koondises. Saksamaa jalgpallikoondises tegi ta debüüdi 11. oktoobril 2024 UEFA Rahvuste Liiga mängus Bosnia ja Hertsegoviina vastu.
Chicago jõgi

Chicago jõgi (inglise keeles "Chicago River") on 1900. aastast Chicagot ja linna edelapoolseid lähialasid läbiv tehislikult tagurpidi pööratud veevooluga ning suuremas jaos kanaldatud jõgi.
Chicago veelahkme kaudu pääsevad laevad Suurde järvistusse kuuluvast Michigani järvest edasi madalamale maastikule kulgevasse Des Plaines' jõkke. Viimase loodusliku suubumisega Illinoisi jõkke on võimaldatud jõetransport üle terve Mississippi jõestiku, mille peajõgi suubub ~1620 km kaugusel lõunakaares omakorda lõpuks Mehhiko lahte Atlandi ookeanis.
1887. aastal otsustas Illinoisi peaassamblee muuta jõe voolusuunda tsiviilehituslikult. See oli vastus äärmuslike ilmaolude tekitatud muredele, mis uputustena ohustasid linna veevarustust ja kanalisatsiooni. Linna virtsaveest lasti enamus otse jõkke, reostades vett ja saastates rannikuid valgalal. Planeering lubas säästa järvistut ning suunata reovett allavoolu Mississippi jõkke.
1900. aastaks valmisid ümber kujundatud kolmeharulisele jõele kanalilüüsid ja pumbajaamad ning projekt loeti lõpetatuks. See toetas suuresti kaubandust ja majandust ning toetab siiani keskkonnakaitset Suure järvistu regioonis. 1999. aastal nimetas Ameerika Tsiviilehituse Inseneride Ühing (ASCE) laevatatavate veeteede süsteemi "aastatuhande tsiviilehituslikuks monumendiks".
Chicago lipul on kanaldatud jõgi kujutatud kahe rööpse helesinist värvi rõhtsirge triibuna. Linn arendab järjepidevalt edasi jõeäärseid jalutusradasid ning platse ajaveetmiseks, eeskätt lõunapoolsel vasakkaldal (vt Chicago Riverwalk).
Suure järvistu valgla

Suure järvistu valgla hõlmab Põhja-Ameerikas asuva hiiglasuure vesikonnana viit suurimat järve ja neisse suubuvaid jõgesid. Valgla ainumad vee väljavoolud toimuvad läbi loodusliku Saint Lawrence'i jõe ning 20. sajandi alguses tehislikult tagurpidi pööratud vooluga Chicago jõest.
Mõlemad jõed võimaldavad jõetransporti Atlandi ookeanini, esimesel juhul Kingstonist kuni Saint Lawrence'i laheni (~645 km) ja teisel juhul Chicagost kuni Mehhiko laheni (~1620 km).
Üldiselt loetakse valglasse ka Ontario järve kirdepoolseimas osas Wolfe'i saart ümbritsevaid ja sellest veidi kaugemale kirdesse ulatuvaid alasid, kus veed voolavad otse Saint Lawrence'i jõkke. Iga järv üksikuna moodustab aga alamvesikonna. Valgla keskkonnasäästlikku heaolu jälgib kaheriiklik Suure Järvistu Komisjon.
Suure järvistu regiooni keskmet moodustavat vesikonda ümbritsevad nii Kanada provints Ontario kui ka Ameerika Ühendriikide osariigid Minnesota, Wisconsin, Illinois, Indiana, Michigan, Ohio, Pennsylvania ja New York. 40 miljoni elanikuga regioonis elab rahvaarvult kolmandik kanadalastest.
1913. aasta torm Suurel järvistul

1913. aasta torm Suurel järvistul (ingliskeelsete hüüdnimedaga Big Blow, Freshwater Fury ja White Hurricane) oli orkaaniline lumetorm, mis külvas 7.–10. novembril kaost üle terve Suure järvistu. Laevu paiskas tuiskav torm ümber neljal järvel viiest, eelkõige Huroni järvel.
Katastroofilisus.
Suure järvistu regioonis on dokumenteeritud ajaloos see olnud laastavaim, halvavaim ja surmavaim looduslik katastroof. Inimohvreid oli teadaolevalt üle 250, mil hukkus 19 laeva ning purunes veel lisaks 19 laeva. Kaubavedu sai tõsiselt kannatada, kokku kaotati üle 68 300 tonni sütt, rauamaaki ja teravilja. Kohati kattis maapinda 56 cm paksune lumevaip, tuuleiilid võisid küündida üle 140 km/h ning lained järvedes võisid kõrguda üle 15 m.
Meteoroloogia.
Ekstratroopiline tsüklon tekkis kahest madalrõhkkondlikust frondist, mille õhumassid sööstsid kokku ning koondusid üle oluliselt soojema järvistu valgla. Kohalikud teavad seda tavapäraselt kui novembri rajut. Maru tekitas kohutavaid lainetusi, mida hõlbustasid meeletutesse kaugustesse ulatuvad ajuteed.
Ilmateenistus.
Ameerika Ühendriikide riiklik ilmateenistus ei suutnud tormi jõulisust ette näha ega elanikkonda hoiatada, ajastule omaselt puudus täpne andmestik ja analüüsivõimekus ning vahendid massikommunikatsiooniks. Ilmastikuteadus ei olnud veel nõnda kaugele arenenud, et suuta teavitada välja sõitnud laevasid tuulesuundadest.
Gluuonväli

Gluuonväli on teoreetilises osakestefüüsikas neljavektoriline väli, mis iseloomustab tugevas interaktsioonis gluuonide levikut kvarkide vahel. See mängib kvantkromodünaamikas sama rolli kui elektromagnetiline neljapotentsiaal kvantelektrodünaamikas – gluuonväli loob gluuonvälja tugevustensori (tensorvälja, mis iseloomustab kvarkide vahelist gluuoni vastasmõju).
Gluuonvälja kvant on gluuon.
Gluuonidel võib olla kaheksa värvilaengut, seega on kaheksa välja. See on vastupidine footonitele, mis on neutraalsed ja seetõttu on footonite välju vaid üks.
Glueball

Glueball on osakestefüüsikas hüpoteetiline liitosake. Koosneb ainult gluuoniosakestest, ilma valentskvarkideta. Selline seisund on võimalik, kuna gluuonid kannavad värvilaengut ja alluvad tugevalt vastasmõjule. 
"Glueball"’e on osakestekiirendites väga raske tuvastada, kuna nad segunevad tavaliste mesonolekutega.
Kvantvaht

Kvantvaht (ka "aegruumi vaht") on kvantmehaanikas aegruumi teoreetiline kvantfluktuatsioon väga väikesel skaalal. Teooria ennustab, et sellisel väikesel skaalal pidevalt tekivad ja hävivad aine- ja antiaine osakesed. Neid subatomilisi objekte nimetatakse virtuaalosakesteks.
Idee kvantvahust esitas John Wheeler 1955. aastal.
Geon

Geon (mõiste üldrelatiivsusteoorias) on elektromagnetiline või gravitatsioonilaine, mida hoiab piiratud piirkonnas koos tema enda väljaenergia gravitatsiooniline külgetõmme.
Esimesena uuris geone 1955. aastal teoreetiliselt John Wheeler. Ta on ka termini "geon" autor.
Geometrodünaamika

Geometrodünaamika on teoreetilises füüsikas katse kirjeldada aegruumi ja sellega seotud nähtusi täielikult geomeetriliselt. 
Tehniliselt on selle eesmärk ühendada põhijõud ja sõnastada ümber üldrelatiivsusteooria kolmemõõtmeliste difeomorfismide abil kolmemõõtmelise konfiguratsiooniruumina. 
Esimesena käsitles seda ideed inglise matemaatik William Kingdon Clifford. Seda teooriat edendas 1950.–1960. aastatel John Wheeler ja selle kallal töötamine jätkub ka 21. sajandil.
Viited.
Sellest saab meie suvi (telesaade)

Sellest saab meie suvi" on Eesti reality-telesaade, kus kaheksa linnakärast kaugel elavat vallalist eestlast otsivad kaaslast. Tegemist on Elisa originaalsarjaga, mis esilinastus Elisa Huubi voogedastusplatvormil 2023. aastal. Sari oli nomineeritud 2024. aasta Eesti filmi- ja teleauhindade (EFTA) galal.
Sisu
Formaat
Saate formaadi keskmes on kaheksa vallalist inimest, kes elavad linnakärast eemal. Televaatajatel oli võimalus neile kirju kirjutada. Esimeses osas kohtuvad osalejad Nelijärve puhkekeskuses, kus neile antakse kätte vaatajate kirjutatud kirjad. Edasi pääsevad viis osalejat, kes said enim kirju ning leidsid kirjade vahendusel sobivad kaaslased, keda kohtingule kutsuda.
Osatäitjad
Esimese hooaja osad
Tootmine
Režissöörid: Indrek Simm, Elar Järvet
Saatejuht: Romi Hasa
Välislingid
Saade Elisa Huubis: https://elisa.ee/huub
Elisa Elamus: https://elisaelamus.ee
Zevakin &amp; Valting vs Ameerika (telesaade)

"Zevakin &amp; Valting vs Ameerika" on Eesti reisisaade, kus sisuloojad Andrei Zevakin ja Robin Valting rändavad läbi Ameerika Ühendriikide. Tegemist on Elisa originaalsarjaga, mis esilinastus Elisa Huubi voogedastusplatvormil 2023. aastal. Sari on saanud jätku teise hooajaga "Zevakin &amp; Valting vs Ladina-Ameerika".
Formaat.
Saate formaat põhineb kahe juutuuberi roadtrip-stiilis reisil läbi Ameerika Ühendriikide, liikudes idarannikult läänerannikule. Saatejuhid kohtuvad kohalike inimestega ja tutvustavad vaatajatele Ameerika kultuuri eripärasid.
Osatäitjad.
Andrei Zevakin – saatejuht
Robin Valting – saatejuht
Hooaja ülevaade.
Kaheksaosaline reisisari jälgib Zevakini ja Valtingu teekonda New Yorgist Los Angelesse. Sarja jooksul näidatakse erinevaid Ameerika kultuuri tahke, sealhulgas Monster Truck show'd, relvakultuuri, UFO-de otsinguid ja krokodillide taltsutamist. Sarja jooksul läbisid saatejuhid keskmiselt 600 kilomeetrit päevas.
Auhinnad.
Sari on pälvinud 2023. aasta Eesti filmi- ja teleauhindade (EFTA) galal aasta uue tulija auhinna.
Välislingid.
Sari Elisa Huubis: https://elisa.ee/huub
Sarja ametlik lehekülg: Zevakin &amp; Valting vs Ameerika
Elisa Elamus: h[./Ttps://elisaelamus.ee ttps://elisaelamus.ee]
Zevakin &amp; Valting vs Ladina-Ameerika (reisisaade)

"Zevakin &amp; Valting vs Ladina-Ameerika" on Eesti reisisaade, kus sotsiaalmeedia sisuloojad Andrei Zevakin ja Robin Valting rändavad Ladina-Ameerikas. Tegemist on Elisa originaalsarjaga, mis esilinastus Elisa Huubi voogedastusplatvormil 2024. aasta sügisel. Saatesarja esimene hooaeg kandis pealkirja “Zevakin &amp; Valting vs Ameerika”.
Saade põhineb kahe juutuuberi, Andrei Zevakini ja Robin Valtingu reisidel, nemad on ka saatejuhid. Teisel hooajal keskendutakse Ladina-Ameerikale: külastati Argentinat, Colombiat ja Kuubat. Saatejuhid kogevad kohalikku kultuuri, osalevad seiklustes ja tutvustavad vaatajatele nende riikide eripärasid. Võtted toimusid 2023. aasta augustis.
Teine hooaeg koosneb kaheksast osast, mis viivad vaatajad Argentinasse, Colombiasse ja Kuubale. Külastatakse muu hulgas Lionel Messi sünnilinna, Pablo Escobari kodulinna Medellini ja Buenos Airest. Proovitakse kohalikke traditsioone, nagu Ayahuasca taimedega ravitsemine ja härjavõitlus, ning uuritakse Argentinasse põgenenud natside jälgi.
Auhinnad.
Sarja esimene hooaeg võitis 2023. aasta Eesti filmi- ja teleauhinna (EFTA) aasta uue tulija kategoorias.
Kodukäijad (telesaade)

"Kodukäijad" on Eesti telesaade, kus kolm kodukäijatest detektiivideks kehastunud avaliku elu tegelast külastavad pererahva äraolekul teiste Eesti avaliku elu tegelaste kodusid ja püüavad ära arvata, kellele need kuuluvad. 
Meelelahutusliku elustiilisaate saatejuht ja produtsent on Kaidor Kahar. Esimene „Kodukäijate“ saade läks ETV-s eetrisse 31. detsembril 2020.
Sarisaate kaks esimest hooaega olid eetris ETV-s aastatel 2020–2022, kolmas hooaeg esilinastus Elisa Huubis 2024. aasta septembris.
Telesaade "Kodukäijad" põhineb Taani avalik-õigusliku televisiooni formaadil. Igas osas käivad saate detektiivid ühe tuntud inimese kodus ning peavad vihjete ja seal leiduvate esemete põhjal ära arvama, kes seal elab.
Kolmanda hooaja ülevaade.
Kolmas hooaeg koosneb kaheksast saatest, millest esimeses meenutatakse kahe varasema hooaja saateid, avalikustatakse seiku saadete telgitagustest ja käiakse läbi üle meeldejäävamaid hetki. Järgmistes osades aga mõistatatakse juba uutes kodudes, kellele need võiksid kuuluda.
Vastuvõtt.
Sarja esimeses saates käidi külas Eesti selgeltnägijal Marilyn Kerrol, kes kolmele saatejuhile kristallide pealt ka tulevikku ennustas. Saate esimesed kaks hooaega, mida tootis ERR, olid väga populaarsed, meelitades telerite ette kuni 164 000 vaatajat. ERR-i päevakajaliste saadete peatoimetaja Peep Kala sõnul oli algul plaanitud teha seda sarisaadet kaks hooaega. Ka kolmas hooaeg, mis esilinastus Elisa Huubis, on väga soojalt vastu võetud.
Zushi

Zushi (逗子市 "Zushi-shi") on linn Jaapanis Kanagawa prefektuuris Honshū saarel. Asub Miura poolsaarel Sagami lahe ääres.
Linnastaatuse sai 1954. aastal.
1. detsembril 2024 oli linna elanike arv 55 382.
Serbu Super-Shorty

Serbu Super-Shorty on Ameerika Ühendriikide pump-haavlipüss. Enamus mudelitest on konstrueeritud püssi Mossberg Maverick 88 põhjal, lisaks on kasutatud Mossberg 500 või Remington Model 870 raame. Relva on müüdud ka ekspordiks, muuhulgas soetas endale Super-Shorty Jordaania kuningas Abdullah II.
Super-Shortyt tootnud ettevõte Serbu Firearms teatas püssi tootmise lõpetamisest aastal 2022.
Mare's Leg

Mare's Leg (inglise keelest 'mära jalg') on Ameerika Ühendriikide vintpüss. Tänapäeval nimetatakse nii relva Winchester Model 1892 lühikest versiooni. Algselt kasutas seda näitleja Steve McQueen 1950. aastate lõpu telesarjades "Trackdown" ja "Wanted Dead or Alive".
Komarovo kalmistu

Komarovo kalmistu (vene keeles Комаровское поселковое кладбище) on kalmistu Peterburis Kurortnõi rajoonis Komarovo alevis.
Kalmistu pindala on 2,4 hektarit.
Kalmistu rajati 1910. aastal ja esialgu maeti sinna väga vähe inimesi. Praeguse nime sai kalmistu 1948. aastal, kui Soomelt Nõukogude Liidule läinud Kellomäki sai uueks nimeks Komarovo.
Ruben Östlund

Ruben Östlund (kodanikunimi Claes Olle Ruben Östlund; sündinud 13. aprillil 1974) on Rootsi filmirežissöör ja -stsenarist. 
Östlund on tuntud eeskätt satiiriliste, musta komöödiat esindavate filmide "Kurbuse kolmnurk" (2022), "Ruut" (2017) ja "Turist" (2014) autorina. Tema loomingu läbivaks teemaks on heaoluühiskonna varjuküljed, mis ilmnevad siis, kui senine turvaline elukorraldus enam ei toimi. 
Ta on 2024. aasta seisuga pälvinud kaks Kuldset Palmioksa ja neli Euroopa filmiauhinda ning olnud kolm korda nomineeritud Oscarile.
Mateba Autorevolver

Mateba Autorevolver on Itaalia revolver. See on poolautomaatne, laeb ümber tagasilöögi jõul ning on seega üks vähestest omataolistest üldse. Relv konstrueeriti Pavia linnas ettevõtte Mateba poolt. Selle konstruktor Emilio Ghisoni tõi ligi kümme aastat hiljem turule ka kuulsa revolvri Chiappa Rhino.
MP-412 REX

MP-412 REX on Vene revolver. See konstrueeriti Iževski mehaanikatehases moonale .357 Magnum ning oli algselt mõeldud peamiselt ekspordiks, kuid lõpuks seda ei eksporditud.
Vari (film 2024)

"Vari" on Eesti mängufilm, mille režissöör on Jaak Kilmi ja mis esilinastus 2024. aastal. 
Ajalooline põnevusfilm "Vari" käsitleb esimest korda Eestis kinolinal Juhan Liivi tegelaskuju ja näitab teda ootamatust vaatenurgast.
Võtted toimusid Tartus, Hellenurme vesiveskis, Juhan Liivi lapsepõlvekodus ehk nüüdses Liivi Muuseumis ning erinevates paikades Alatskivi kandis.
Filmi tootmist toetasid Eesti Filmi Instituut, Tartu Filmifond, A. le Coq, Puumarket, Apotheka, Postimees ja teised. Eesti kinodes esilinastus "Vari" 18. novembril 2024.
Süžee.
1894. aastal põgeneb 30-aastane tundliku natuuriga Liiv Tartu närvikliinikust ja asub teele maale vanematekoju Alatskivile, kus saaks tervist kosutada. Liiv kannatab jälitusmaania ning algava skisofreenia all, sest tal ei ole õnnestunud oma luulekogu trükki anda. Ühtlasi tõdeb ta valusalt, et eestlaste ärkamisaja vabaduslootused on hääbumas ja ideaalid kustumas, sest Eestis toimub venestamine. Alatskivil satub Liiv müstilise mõrvaloo keskele – leitakse tapetult talumees Madjus, kes enne oli praalinud kõrtsis vanaaegsete hõbemüntidega. Madjuse tütar Mari on Juhan Liivi sugulane ning tunnistab talle, et Madjus kaevas üles rahapaja, mille peale olid kraabitud nõidussõnad – kurat võtab varga hinge. Mari kardab nüüd, et kurat tuleb ka tema hinge järele. Madjuse tapmise pärast võetakse kinni süütu mees, mille järel otsustab Liiv sekkuda, juhindudes oma sisemistest sosinatest ja soovist aidata Mari tõe väljaselgitamisel. Ta satub süngete ja vägivaldsete sündmuste keskele. Liiv, kes vastandub toonase külaühiskonna lihtsakoelisusele ning robustsusele, on sunnitud tõe nimel riskima oma eluga. Kuid avastatud tõde ei too kaasa õiglust.
Osatäitjad.
ja teised.
Vaadatavus.
Eesti kinolevis vaatas filmi 45 441 inimest, millega see oli vaadatavuselt 13. film 2024. aastal. Eesti filmide seas oli see vaadatavuselt kolmas filmide "Tulnukas 2" ja "Elu ja armastus" järel.
Surnud mees

"Surnud mees" ("Dead Man") on 1995. aasta Ameerika Ühendriikide vestern. Filmi lavastas Jim Jarmusch, kes kirjutas filmile ka stsenaariumi. Filmi peaosas mängib Johnny Depp. Film on mustvalge.
Depp kehastab filmis raamatupidajat William Blake'i, kes sõidab viimaste säästude eest oma kodulinnast Clevelandist piirimaal asuvasse linna Machine, kus loodab sealses tehases saada tööd raamatupidajana. Kohale jõudes selgub, et tema ametikoht on juba kellegi teise poolt täidetud. Seejärel veedab ta aega paberlilli müüva endise prostituudiga Theliga, kuid neile satub peale Theli endine kallim Charlie, kes on tehaseomaniku poeg. Järgnevas tulevahetuses Thel ja Charlie hukkuvad, Blake'il õnnestub haavatuna pääseda. Tehaseomanik palkab kolm pearahakütti, kes Blake'i elusana või surnuna leiaksid. Samal ajal kohtub Blake ühe indiaanlasega nimega Nobody (Gary Farmer), kes teda ravitseb ja kes peab teda luuletaja William Blake'i taaskehastuseks.
Jarmusch on nimetanud seda filmi "psühhedeelseks vesterniks" (ka "acid western"). "Surnud mees" sisaldab vesterni žanri väänatud ja sürreaalseid elemente. Filmi muusika autor ja esitaja on Neil Young, kes improviseeris muusika põhiliselt oma elektrikitarril, kui ta vastvalminud, veel ilma muusikata filmi üksinda stuudios vaatas.
Filmis on arvukalt viiteid inglise luuletajale William Blake'ile. Näiteks loeb Nobody ette paar rida Blake'i luuletusest "Auguries of Innocence" ning Theli nimi on pärit Blake'i luuletuse "The Book of Thel" pealkirjast. Kuigi filmi tegevus leiab aset 19. sajandil, sisaldab see arvukalt viiteid Ameerika Ühendriikide 20. sajandi popkultuurile.
Filmis on üpriski põhjalikult kujutatud Põhja-Ameerika indiaanlasi ja nende kultuuri. Indiaanlasi ei kujutata filmis tavapäraste stereotüüpide järgi. Film sisaldab vestlust krii ja mustjalaindiaani keeles ning tahtlikult ei ole indiaanikeelne vestlus filmis tõlgitud ega lisatud subtiitreid. See on selleks, et see oleks mõistetav vaid neid keeli kõnelevatele indiaanlastele, samuti on indiaanikeeles mitu sisenalja, mis on suunatud indiaanlastest vaatajatele. Filmis Nobody-nimelist indiaanlast kehastanud Gary Farmer on rahvuselt kajuka indiaanlane.
Neumarkt im Hausruckkreis

Neumarkt im Hausruckkreis on vald ("Marktgemeinde") Austrias Ülem-Austria liidumaal Grieskircheni ringkonnas.
Neumarkt asub Hausruckviertelis. See on Austria pindalalt väikseim vald.
Kleepuv mütsik

Kleepuv mütsik ("Mycena epipterygia"), ka pihkane mütsik, on mütsikuliste sugukonda kuuluv seeneliik.
Chiappa Rhino

Chiappa Rhino on Itaalia revolver. Seda toodab ettevõte Chiappa Firearms, raam on valmistatud CNC-pingil alumiiniumist ja sisemised osad terasest. 
Rhinost on välja töötatud mitu mudelit, mis kasutavad laskemoona .357 Magnum, .38 Special, 9×19mm Parabellum, .40 S&amp;W või 9×21mm. Erinevalt tavalistest revolvritest laseb Rhino silindersalve kõige alumisest, mitte ülemisest pesast ning seega on relva raud madalamal kui tavaliselt.
Beretta 93R

Beretta 93R on Itaalia automaatpüstol. See on valikulise tulerežiimiga ning sellega saab lasta kas ühe lasu kaupa või kolmelasuliste valangutega. Relva konstrueeris poolautomaatpüstoli Beretta 92 põhjal 1970. aastatel relvatootja Beretta.
CZ 75

CZ 75 on Tšehhoslovakkia poolautomaatpüstol. Seda toodab 1970. aastate keskpaigast Tšehhi relvatehas Česká zbrojovka Uherský Brod. Relva on müüdud suures koguses üle maailma ning see on Tšehhi kõige levinum käsitulirelv.
SIG Sauer P226

SIG Sauer P226 on Šveitsi poolautomaatpüstol. Seda müüakse laskemoonale 9×19mm Parabellum, .40 S&amp;W, .357 SIG või .22 Long Rifle. P226-l on samasugune ehitus nagu SIG Sauer P220-l, kuid see on konstrueeritud mahutama rohkem laskemoona. P226-st omakorda on arendatud kompaktsemad P228 ja P229 ning veelgi väiksem P224. Seda püstolit ning sellega lähedalt seotud mudeleid kasutatakse sõjavägedes ning korrakaitseüksustes üle maailma.
SIG Sauer kandideeris P226ga USA relvajõudude uue standardpüstoli konkurssil XM9. Finaali pääsesid kaks relva - P226 ja Beretta 92SB-F. Kuigi P226 esines testides vägagi hästi, valiti lõpuks siiski Beretta. Samas võeti hiljem kasutusele P228 variant M11 nime all, lisaks võeti P226 kasutusele ka mereväe eriüksuses Navy SEAL Mk 25na.
Peuerbach

Peuerbach on linn ("Stadtgemeinde") Austrias Ülem-Austria liidumaal Grieskircheni ringkonnas.
6. novembril 2016 toimus hääletus selle üle, kas Peuerbach liidetakse naaberomavalitsustega Bruck-Waasen ja Steegen. Suurem osa Peuerbachi ja Bruck-Waaseni elanikest hääletas poolt, Steegeni elanike enamus oli vastu. 1. jaanuaril 2018 liitus Peuerbach Bruck-Waaseniga, kuid säilitas nime "Stadtgemeinde Peuerbach".
Seal asub Aspöck Systems.
Albaania 2025. aasta Eurovisiooni lauluvõistlusel

Albaaniat esindab 2025. aasta Eurovisiooni lauluvõistlusel lugu "Zjerm", mille autorid on Beatriçe Gjergji ja Lekë Gjeloshi ning mida esitab duett Shkodra Elektronike. Albaania Eurovisioonil osalev ringhäälinguorganisatsioon Radio Televizioni Shqiptar (RTSH) valis välja riigi esindaja Albaania lauluvõistluse Festivali i Këngës kaudu.
Albaania Eurovisioonil.
Albaania ringhääling Radio Televizioni Shqiptar (RTSH) on Eurovisioonil osalenud kokku 20 korda, esimene kord osaleti 2004. aastal. Kõrgeim koht võistlusel on siiani olnud viies koht, mis saavutati 2012. aastal Rona Nishliu esituses looga "Suus". Teine kõrgeim koht, mille Albaania on saavutanud oli 2004. aastal, kui Anjeza Shahini esituses laul "The Image of You" saavutas seitsmenda koha. Kogu Albaania Eurovisioonil osalemise jooksul ei ole ta finaali pääsenud kaheksal korral. 2024. aastal ei pääsetud finaali ning Besa lauluga "Titan" saavutas poolfinaalis viieteistkümnenda koha.
Osana oma kohustustest osaleva ringhäälinguorganisatsioonina edastab RTSH Eurovisiooni finaale Albaanias ja korraldab võistlust Festivali i Këngës, iga-aastast muusikakonkursi, mida on alates debüüdist 2004. aastal kastutatud Eurovisioonil esindaja valimiseks. RTSH kinnitas 30. septembril 2024 oma kavatsust osaleda 2025. aasta Eurovisioonil, oma esindaja valitakse võistluse Festivali i Këngësi kaudu.
Enne Eurovisiooni.
Festivali i Këngës 63.
Albaania 2025. aasta Eurovisiooni lauluvõistlusel esindaja valiti välja 63. korda toimuval võistlusel Festivali i Këngës, mis on iga-aastane Albaania muusikavõistlus, mille korraldas Albaania ringhääling, RTSH, Tiranas Kongresside palees. Üritus toimus 19.–22. detsembril 2024 ning seda juhtisid Enkel Demi ja Ornela Bregu. Festivalil oli ainult üks kategooria, mis valis välja ka Albaania esindaja Eurovisioonil. Ringhääling avas artistidele ja heliloojatele kandideerimisperioodi 27. septembril 2024, mis kestis kuni 29. septembrini 2024. Laekunud lugude seast valiti välja 30 võistlejat. Pärast võistlejate väljakuulutamist loobus Olsi Bylyku oma kohast ning tema asemele määrati Klea Dina. Žürii valis välja 15 finalisti, kelle tulemuse määras professionaalse žürii hääled, veebiplatvormi kaudu antud välismaalaste hääled (nimega "diasporaa hääled") ning SMS-hääletus Albaanias ja Kosovos.
Finaal.
Festivali i Këngësi finaal toimus 22. detsembril 2024. Võitjaks osutus Shkodra Elektronike lauluga "Zjerm" ja seega valiti ta Albaania esindajaks 2025. aasta Eurovisiooni lauluvõistlusel.
Toom Õunapuu

Toom Õunapuu (sündinud 25. märtsil 1943 Põltsamaal) on Eesti pedagoogikateadlane, eesti keele õpetamise metoodik ja innovaatilise didaktika looja ning koolikirjanik.
Ta lõpetas 1961. aastal Põltsamaa Keskkooli kuldmedaliga ning 1966. aastal Tartu Riikliku Ülikooli ajaloo-keeleteaduskonna. Seal kaitses ta 1971. aastal kandidaaditöö "Kontrolli ja enesekontrolli võimalustest eesti keele grammatika õpetamisel üldhariduslikus koolis".
Ta on töötanud õpetajana Nõo Keskkoolis ja Tartu Sanatoorses Keskkoolis; õppejõuna Tartu Riiklikus Ülikoolis, Narva Kõrgkoolis, Virumaa Kõrgkoolis ja Tartu Teoloogia Akadeemias ning peatoimetajana ajalehtede "Invateataja" ja Eesti Pimedate Liidu "Valguse Kaja" juures.
Teadustöö.
Tema põhiline uurimisvaldkond on seotud eesti keele õpetamisega, tähelepanuga näitlikustamisele, õpilaste aktiviseerimisele ja tagasiside probleemidele keeletundides.
Teoseid.
Üle 100 teaduspublikatsiooni.
Ta on süstemaatilise eesti keele õpetamise metoodika käsiraamatu autor. Üle veerand sajandi on ta tegelenud õppekirjanduse koostamisega. Algusaastatel olid õppevahendid mõeldud eesti keele kui emakeele õppijatele, hiljem lisandusid materjalid eesti keele kui riigikeele õppijatele. Lisaks metoodilisele kirjandusele on ta kirjutanud laste- ja noorsoojutte. Kokku on ta avaldanud 2020. aasta seisuga 54 raamatut.
Isiklikku.
Tema hobi on olnud lauatennis.